b'\n_START_ARTICLE_\nPeriklis Pierrakos-Mavromichalis\n_START_PARAGRAPH_\nPeriklis Pierrakos-Mavromichalis (gr\xc4\x8d. \xce\xa0\xce\xb5\xcf\x81\xce\xb9\xce\xba\xce\xbb\xce\xae\xcf\x82 \xce\xa0\xce\xb9\xce\xb5\xcf\x81\xcf\x81\xce\xac\xce\xba\xce\xbf\xcf\x82-\xce\x9c\xce\xb1\xcf\x85\xcf\x81\xce\xbf\xce\xbc\xce\xb9\xcf\x87\xce\xac\xce\xbb\xce\xb7\xcf\x82; 1863. \xe2\x80\x94 1938.), gr\xc4\x8dki ma\xc4\x8devalac koji se natjecao na prvim Olimpijskim igrama 1896. u Ateni.\n_START_SECTION_\n\xc5\xbdivotopis\n_START_PARAGRAPH_\nBio je \xc4\x8dasnik Helenske vojske, bore\xc4\x87i se u gr\xc4\x8dko-turskom ratu 1897., u balkanskim ratovima, Prvom svjetskom ratu i dr. Nakon odlaska u mirovinu, odlazi u politiku, gdje je slu\xc5\xbeio kao ministar unutarnjih poslova od 1922. do 1923. te ministar za vojna pitanja 1924. godine. Na pitanje za\xc5\xa1to uz svoje prezime Pierrakos koristi i Mavromichalis kao nadimak, odgovori je kako \xc5\xbeeli zadr\xc5\xbeati ba\xc5\xa1tinu svojih predaka koji su se borili i umrli, kako bi on mogao \xc5\xbeivjeti._NEWLINE_Sudjelovao je u disciplini floret i u svojoj grupi je zauzeo drugo mjesto. Pobijedio je Francuza Henrija Delabordea i Grka Ioannisa Poulosa, a izgubio je od drugog Francuza, Henrija Callota. Mavromichalisu je Olimpijski odbor bron\xc4\x8danu medalju dodijelio naknadno. U vrijeme odr\xc5\xbeavanja Igara nije bilo predvi\xc4\x91eno da tre\xc4\x87eplasirani dobije medalju, pa borba za tre\xc4\x87e mjesto nije ni odr\xc5\xbeana. Njemu je pripala medalja zato \xc5\xa1to je imao dvije pobjede i jedan poraz, dok je drugoplasirani iz druge grupe Athanasios Vouros, imao jednu pobjedu i jedan poraz.'